แบงก์รับ คนสนใจ ลงทุนนอก
ธปท.ผ่อนเกณฑ์ธุรกิจศูนย์บริหารเงิน ดึงมั่นใจลงทุนในไทย ผลักดันไหลออก-เข้าให้สมดุลกัน
6 ก.ค. 2559

ธปท.ผ่อนเกณฑ์ธุรกิจศูนย์บริหารเงิน ดึงมั่นใจลงทุนในไทย ผลักดันไหลออก-เข้าให้สมดุลกัน
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ธปท.ได้ออกประกาศผ่อนคลายหลักเกณฑ์การประกอบธุรกิจของศูนย์บริหารเงิน ด้วยการขยายขอบเขตการบริหารเงิน เพื่อให้มีคล่องตัวในการบริหารสภาพคล่องให้แก่บริษัทในเครือมากขึ้น ประกอบด้วย 1.ให้ศูนย์บริหารเงินระดมเงินโดยออกตราสารสกุลเงินต่างประเทศทั้งในและต่างประเทศได้ จากเดิมที่ให้กู้ยืมจากสถาบันการเงินเท่านั้น แต่ไม่รวมถึงการระดมทุนผ่านตลาดทุน และ 2.ให้ลงทุนในตราสารสกุลเงินตราต่างประเทศที่ออกในประเทศได้ จากเดิมลงทุนได้แต่ตราสารที่ออกในต่างประเทศ เพื่อรองรับภาคเอกชนที่อาจจะมีการออกตราสารสกุลเงินตราต่างประเทศในไทยมากขึ้น โดยให้มีผลตั้งแต่วันที่ 28 ก.ค. 2559 เป็นต้นไป
นายตรรก บุนนาค ประธานคณะเจ้าหน้าที่ ด้านโกลบอลมาร์เก็ต ธนาคารกรุงศรียุธยา กล่าวว่า การที่ ธปท.ให้นักลงทุนที่มีเงินฝาก 100 ล้านบาท ออกไปลงทุนในต่างประเทศ ได้รับความสนใจกันพอสมควร แต่ยังไม่ได้มีเงินออกไปลงทุนมากขึ้นอย่างชัดเจน เพราะยังมีความไม่แน่นอนจากตลาดเงินและตลาดทุนโลกค่อนข้างมาก แต่จะเป็นจุดเริ่มต้นให้นักลงทุนไทยได้ศึกษา ถือเป็นอีกทางเลือกในการออกไปลงทุนในต่างประเทศ